แรงขาย DELTA-หุ้นบิ๊กแคปกด SET ปิดวูบ 17 จุด แนะจับตากลุ่มแบงก์ประกาศงบสัปดาห์หน้า
แรงขาย DELTA-หุ้นบิ๊กแคปกด SET ปิดวูบ 17 จุด แนะจับตากลุ่มแบงก์ประกาศงบสัปดาห์หน้า โดยดัชนีปิดตลาดวันนี้ ที่ระดับ 1,519.13 จุด ลดลง 16.85 จุด หรือ 1.10% มูลค่าการซื้อขาย 1.01 แสนล้านบาท
15 ม.ค. 2564

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,519.13 จุด ลดลง 16.85 จุด หรือ 1.10% มูลค่าการซื้อขาย 1.01 แสนล้านบาท
10 หุ้นกดดัชนีวันนี้

ด้าน นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) เปิดเผยว่า ตลาดหุ้นไทยวันนี้ผันผวนในแดนลบ คล้ายตลาดต่างประเทศ โดยตลาดหุ้นในภูมิภาคเอเชียเคลื่อนไหวทั้งในแดนบวก-ลบ แต่จะอิงลบมากกว่า ส่วนตลาดในยุโรปเทรดบ่ายนี้อยู่ในแดนลบราว 0.5% เช่นเดียวกับดาวโจนส์ฟิวเจอร์สที่ติดลบราว 100 จุด หลังจากที่นายโจ ไบเดน ประกาศมาตรการกระตุ้นเศรษฐกิจครั้งใหญ่เพื่อเยียวยาผลกระทบจากการแพร่ระบาดของไวรัสโควิด-19 ซึ่งมีวงเงิน 1.9 ล้านล้านดอลลาร์ ต่ำกว่าที่ตลาดมองไว้ที่ 2 ล้านล้านดอลลาร์ขึ้นไป ทำให้ไม่ได้ Surprise ตลาดมากนัก
อย่างไรก็ดี ยังมีปัจจัยบวกจากเรื่องการปรับขึ้นค่าแรงขั้นต่ำ ซึ่งหากผ่านได้ก็ทำให้การใช้จ่ายในส่วนของรากหญ้าเพิ่มขึ้น และเงินเฟ้อก็จะสูงขึ้น เศรษฐกิจสหรัฐฯจะฟื้นตัวขึ้นได้ แต่ตลาดสหรัฐฯแผ่วในช่วงสั้นเนื่องจากตลาดสหรัฐฯได้เล่นเก็งขึ้นมามากในระดับหนึ่งแล้ว
ส่วนตลาดบ้านเราจะเห็นได้ว่าหุ้น DELTA เริ่มลดความร้อนแรงลงไปเรื่อย ๆ และมีความเป็นไปได้ที่นักลงทุนสถาบันจะปรับพอร์ตการลงทุนเพื่อเตรียมเงินไปซื้อหุ้นที่เสนอขายให้กับประชาชนทั่วไปครั้งแรก (IPO) ของบมจ.ปตท.น้ำมันและการค้าปลีก (OR) ซึ่งคาดว่าสถาบันจะใช้เงินลงทุนใน OR ประมาณ 3 หมื่นล้านบาท แต่เชื่อว่าสถาบันมีเงินสดสำรองไว้ส่วนหนึ่งแล้ว
สำหรับแนวโน้มการลงทุนในสัปดาห์หน้า นายวิจิตร กล่าวว่า ตลาดฯคงจะแกว่งไซด์เวย์ โดยมีแนวรับ 1,500 จุด ส่วนแนวต้าน 1,550 จุด
พร้อมให้ติดตามนโยบายการกระตุ้นเศรษฐกิจที่จะเข้าที่ประชุมคณะรัฐมนตรี (ครม.) ในสัปดาห์หน้า และติดตามการทยอยประกาศผลประกอบการของกลุ่มแบงก์ รวมถึงติดตามผลิตภัณฑ์มวลรวมภายในประเทศ (GDP) ไตรมาส 4/2563 ของจีนที่จะออกมาในวันที่ 18 ม.ค.นี้
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT      มูลค่าการซื้อขาย   5,455.83 ล้านบาท  ปิดที่    43.25 บาท  ลดลง    0.75 บาท
EA       มูลค่าการซื้อขาย   3,410.03 ล้านบาท  ปิดที่    62.25 บาท  ลดลง    2.75 บาท
GPSC     มูลค่าการซื้อขาย   3,096.08 ล้านบาท  ปิดที่    81.50 บาท  ลดลง    2.50 บาท
TASCO    มูลค่าการซื้อขาย   2,699.55 ล้านบาท  ปิดที่    20.40 บาท  ลดลง    0.70 บาท
CPALL    มูลค่าการซื้อขาย   2,667.10 ล้านบาท  ปิดที่    59.50 บาท  ราคาไม่เปลี่ยนแปลง
ตลาดหุ้นเอเชีย
